Зорныя войны: Абуджэньне Сілы

«**Зо́рныя во́йны: Абуджэ́ньне Сі́лы**» () — амэрыканская эпічная касьмічная опэра Дж. Дж. Абрамза, што выйшла на экраны ў 2015 року. Гэта сёмы паводле парадку і храналёгіі фільм сагі «Зорныя войны», падзеі ў якім адбываюцца праз 30 гадоў пасьля «Вяртаньня джэдая». У галоўных ролях здымаліся Гарысан Форд, Марк Гэміл, Кэры Фішэр, Эдам Драйвэр, Дэйзі Рыдлі, Джон Баега, Оскар Айзэк, Люпіта Ньёна, Эндзі Сэркіс, Доўнэл Глісэн, Энтані Дэніелз, Пітэр Мэйг’ю і Макс фон Сюдаў.

«Абуджэньне Сілы» — першы фільм у трылёгіі-сыквэле, абвешчанай пасьля набыцьця кампаніі «Lucasfilm» «Ўолтам Дыснэем» у 2012 року. Да вытворчасьці раньніх стадыяў фільму ў якасьці кансультанта быў запрошаны і Джордж Лукас, а музыку напісаў кампазытар шасьці папярэдніх сэрыяў Джон Ўільямз. Здымкі пачаліся ў красавіку 2014 року і адбываліся ў Абу-Дабі ды Ісьляндыі, студыйныя сцэны — у Ірляндыі ды Ангельшчыне.

У прэм’ерны тыдзень фільм усталяваў некалькі рэкордаў пракату, зарабіўшы $248 мільёнаў у ЗША і $529 ва ўсім сьвеце, стаўшыся самым прыбытковым фільмам у першыя дні пракату.

## Сюжэт

Падзеі фільму адбываюцца прыблізна праз 30 гадоў пасьля падзеяў «Вяртаньня джэдая» з новымі галоўнымі героямі — Фінам, Ры, Пу Дэмэранам, а таксама з героямі мінулых «Зорных войнаў». Два бакі-супернікі, Паўстанцкі альянс і Галяктычная імпэрыя, пераўтварыліся адпаведна ў Супраціўленьне і Першы ордэн.

Апошні джэдай, Люк Скайўокер, зьнік, а Першы ордэн зноў набірае моц і намерваецца зьнішчыць Люка і маладую Рэспубліку. Гэтым намерам зьбіраецца перашкодзіць Супраціўленьне на чале зь Люкавай сястрой, цяпер генэралам Леяй Аргана.

Пілёт Супраціўленьня Пу Дэмэран знаходзіцца на плянэце Джаку, дзе здабывае мапу, якая дапаможа высьветліць месцазнаходжаньне Люка Скайўокера. На вёску налятаюць штурмавікі, забіваюць жыхароў і палоняць Дэмэрана. Ягоны дроід BB-8 пасьпявае ўцячы з мапай і ля звалкі сустракае зьбіральніцу сьмецьця Ры.

Кайла Рэн дапытвае Пу і даведваецца пра дроіда з мапай. Штурмавік FN-2187 дапамагае апошняму выратавацца, і ўдваёх яны ўцякаюць на зьнішчальніку TIE, дзе Пу дае свайму вызваліцелю мянушку «Фін». Вяртаючыся за дроідам, яны разьбіваюцца пры пасадцы, і Фін працягвае шлях адзін. Ён знаходзіць Ры і BB-8, прадстаўляючыся ўдзельнікам Супраціўленьня. Утраёх яны зьбягаюць ад Першага ордэна на скрадзеным «Тысячагадовым сокале».

У адкрытым космасе сапсаваны «Сокал» трапляе ў палон большага карабля, пілятаванага ягоным колішнім уласьнікам Ханам Солам. Усё, што вядома Хану пра Люка — гэта тое, што Скайўокер схаваўся ў невядомым месцы пасьля няўдалае спробы аднавіць Ордэн джэдаяў — адзін зь ягоных вучняў перакінуўся на цёмны бок і зьнішчыў увесь плён. Пяцёрка вымушаная ўцякаць на «Тысячагадовым сокале» ад злодзеяў, якія хочуць дабіцца вяртаньня пазыкаў ад Сола.

На плянэце Такадана каманда спрабуе знайсьці кантакты з Супраціўленьнем, а Фін вырашае самастойна ўцякаць далей ад Першага ордэна. Ры, завабленая ў склеп, знаходзіць там сьветлавы меч, які належаў Люку і ягонаму бацьку Энакіну Скайўокеру. Тут яна бачыць жудасныя відзежы і ўцякае далей ад гэтага месца. Маз Каната, якая хацела дапамагчы, перадае сьветлавы меч на захаваньне Фіну.

Першы ордэн на сваёй базе «Starkiller» () стварыў супэрзброю, здольную зьнішчаць цэлыя сыстэмы плянэтаў, і першы ўдар генэрал Гакс на загад вярхоўнага лідэра Сноўка наносіць па сталіцы Рэспублікі і ейным флёце. Каб канчаткова адысьці ад Сьветлага боку, Кайла Рэну застаецца забіць свайго бацьку Хана Сола, як гэта загадвае яму Сноўк.

Першы ордэн высочвае месцазнаходжаньне дроіда з мапай і нападае на Такадану. Хан, Чубака і Фін, які ў бойцы выкарыстоўвае сьветлавы меч, уратоўваюцца дзякуючы прылёту X-wing супраціўленцаў, аднак Ры схопленая і трапляе на «Starkiller». Рэн спрабуе выцягнуць зь ейнай галавы інфармацыю падобным чынам, як ён зрабіў гэта з Пу, аднак яна пасьпяхова супрацьстаіць катаваньню. Асэнсаваўшы, што можа выкарыстоўваць Моц, Ры ўцякае з палону, скарыстаўшыся загадам штурмавіку-ахоўніку.

Хан, Чубака, Фін і BB-8 прылятаюць на базу Супраціўленьня на Д-Кары, дзе сустракаюць ацалелага Пу Дэмэрана, генэрала Лею і дроідаў C-3PO ды R2-D2; апошні адключыўся пасьля Люкавага зьнікненьня. У той час, як на «Старкілеры» рыхтуюць зьнішчэньне сыстэмы з базай Супраціўленьня, паўстанцы распрацоўваюць плян па прэвэнтыўным удары па супэрзброі з выкарыстаньнем зьнішчальнікаў. Лея просіць Хана вярнуць сына дамоў жывым. На «Сокале» Хан з Чубакам і Фінам пранікаюць на базу, адключаюць шчыты, знаходзяць Ры, закладаюць выбухоўку і заўважаюць Рэна. Хан Сола называе яго па родным імені — Бэн — і ўпрошвае вярнуцца дадому, каб пазбавіцца Цёмнага боку. Перамагаючы сумневы, Рэн забівае свайго бацьку. Чубака раніць Рэна са зброі і пасьпявае ўзарваць закладзеную выбухоўку, што дапамагае X-wing-ам давяршыць бамбаваньне і зьнішчыць «Старкілер».

Паранены Кайла Рэн працягвае перасьлед Фіна і Ры на паверхні; Фін атрымлівае параненьне і губляе сьветлавы меч, які падбірае Ры. Яна пераўзыходзіць яго Моцай і пасьпявае параніць перш, чым база пачынае развальвацца на кавалкі. Ры, Чубака і Фін ратуюцца на «Сокале», а Сноўк загадвае генэралу Гаксу даставіць да яго Рэна.

На Д-Кары абуджаецца R2-D2 і складае недастатні кавалак мапы зь месцазнаходжаньнем Скайўокера. Ры займае месца першага пілёту «Тысячагадовага сокалу» і з Чубакам выпраўляецца на аддаленую плянэту, дзе сустракае Люка і аддае яму сьветлавы меч.

## У ролях
* Гарысан Форд — Хан Сола.
* Марк Гэміл — Люк Скайўокер.
* Кэры Фішэр — Генэрал Лея Аргана.
* Эдам Драйвэр — Кайла Рэн, цёмны ваяр з пачуцьцём Моцы.
* Дэйзі Рыдлі — Ры, памыйніца на пустыннай плянэце Джаку.
* Джон Баега — Фін, штурмавік Першага ордэна.
* Оскар Айзэк — Пу Дэмэран, пілёт зьнішчальніка паўстанцаў X-wing.
* Люпіта Ньёна — пірат Маз Каната.
* Эндзі Сэркіс — Вярхоўны лідэр Сноўк, майстар Кайла Рэна і ўплывовая фігура цёмнае Моцы.
* Доўнэл Глісэн — генэрал Гак, лідэр першаснай базы Першага ордэна.
* Энтані Дэніелз — C-3PO.
* Пітэр Мэйг’ю — Чубака.
* Макс фон Сюдаў — Лёр Сан Тэка.

Сярод другасных пэрсанажаў свае ролі захавалі Кэні Бэйкер і Тым Роўз (R2-D2 і Адмірал Акбар адпаведна). Майк Кўін, які раней выконваў ролю Ньен Нунба разам з Рычардам Боўнгілам, па сьмерці апошняга працягне сам граць свайго пэрсанажа.

## Крыніцы

## Заўвагі

## Вонкавыя спасылкі

* Афіцыйная бачына
* 
* 

Катэгорыя:Фільмы 2015 году
Катэгорыя:Фільмы ў 3D
Катэгорыя:Фільмы на ангельскай мове
Катэгорыя:Фільмы-баевікі
7
Катэгорыя:Фільмы-сыквэлы
Катэгорыя:Фільмы Bad Robot Productions
Катэгорыя:Фільмы Джэфры Джэйкаба Абрамза
Катэгорыя:Фільмы IMAX
Катэгорыя:Фільмы Lucasfilm
Катэгорыя:Фільмы Pinewood Studios
Катэгорыя:Фільмы пра робатаў
Катэгорыя:Прыгодніцкія фільмы пра космас